**Átmeneti Ügyrend**

**a PTE BTK Kari Tanács elektronikus üléseinek lebonyolítására, valamint az egyszerű megítélésű, nyílt szavazások, valamint a titkos szavazások lebonyolításával kapcsolatosan.**

1. §. Tekintettel a 2020. március 11-én hatályba lépett 40/2020. kormányhatározatra a Bölcsészettudományi Kar Kari Tanácsának működésével kapcsolatosan az alábbi átmeneti ügyrend kerül meghatározásra.
2. §. A Bölcsészettudományi Kar Kari Tanácsa a korábban a kari ütemezésben meghirdetésre került időpontokban kerül megtartásra az MS TEAMS rendszeren keresztül.
3. §. A Kari Tanács elé kerülő előterjesztések a PTE BTK SZMSZ 26. § (2) megfelelően *„Az előterjesztések anyagát, az ülést megelőző 5 nappal a Kari Tanács titkára a PTE BTK honlapjára csak a Kari Tanács tagjai számára elérhető felületén köteles közzétenni.”* kerülnek kiküldésre a Kari Tanács tagjai és meghívottjai részére.
4. §. A Kari Tanács ülését a Kari Tanács elnöke, a Dékán indítja el az MS TEAMS rendszerben.
5. §. A Kari Tanács ülése a PTE BTK SZMSZ 28.§ - 31. §-ban leírtak alapján kerül lebonyolításra.
6. §. A Kari Tanács szavazati joggal rendelkező tagjai az egyszerű megítélésű, nyílt szavazást igénylő napirendek kapcsán az MS TEAMS rendszer chat felületén keresztül nyilvánítanak véleményt.
	1. A Napirend előterjesztése után a Kari Tanács elnöke (Dékán) vitára bocsájtja a napirendet.
	2. A hozzászólások után a Kari Tanács elnöke (Dékán) felszólítja a szavazat leadására vonatkozó időkorlát megadásával egyidejűleg a Kari Tanács szavazati jogú tagjait a szavazataik megjelenítésére a chat felületen.
	3. Az időkorlát lejártával a Kari Tanács titkára összesíti a szavazatokat, melyet a Kari Tanács elnöke bejelent a Kari Tanács részére.
7. §. A Kari Tanács szavazati joggal rendelkező tagjai a titkos szavazást igénylő napirendek kapcsán a PTE VOTE szavazórendszeren keresztül nyilvánítanak véleményt.
8. §. A PTE VOTE szavazórendszer lehetősége biztosít, hogy a leadott szavazatok senki számára ne visszakövethető módon kerüljenek leadásra, így az anonimitás továbbra is biztosított.
	1. A titkos szavazást igénylő napirendek esetében, a napirend előterjesztése után a Kari Tanács elnöke (Dékán) vitára bocsájtja a napirendet.
	2. A napirend megvitatása után a Kari Tanács elnöke (Dékán) lezárja a napirendet, de szavazást nem rendel el.
	3. A szavazásra a Kari Tanácsi ülés bezárása után kerül sor PTE VOTE szavazórendszeren keresztül
	4. A szavazó rendszerben történő szavazat leadására a PTE BTK SZMSZ 37.§ (4) alapján legalább egy, legfeljebb három munkanap kerül biztosításra.
	5. A szavazatok leadásának határideje után amennyiben érvényes a szavazás, tehát a szavazásra jogosultak több, mint fele leadta a szavazatát, a megszavazott napirendek Kari Tanácsi határozat formájában nyilvánossá válnak.
9. §. Az Átmeneti Ügyrend a Kormány által kihirdetett vészhelyzet visszavonásáig marad érvényben.

Pécs, 2020. április 8.

|  |  |
| --- | --- |
|  | Dr. Heidl Györgydékán s.k. |